作者:貫休
標題:送僧入石霜
內容:舉世只堪籲，空知與道俱。論心齊至聖，對鏡破凡夫。業王如雲合，頭低似箭驅。三清徒妄想，千載亦須臾。唯我流陽叟，深雲領毳徒。盡騎香白象，皆握月明珠。寂寞排松榻，斕斑半雪須。苔侵長者論，嵐蝕祖師圖。翠巘金鐘曉，香林寶月孤。兟兟齊白趾，赫赫共洪爐。山色鋤難盡，松根踏欲無。難評傳的的，須到不區區。撩舍新羅瘦，爐煙榾柮粗。燒畬平虎窟，分瀑入香廚。師去情何切，人間事莫拘。穿林宿古塚，踏葉揭空盂。無事終無事，令枯便合枯。他年相覓在，亦不是生蘇。